Hazai pályán égette a gumit Kalle Rovanperä egy 900 lóerős Toyota GR Suprában
Új videójában a jövőre a versenyzéshez visszatérő kétszeres ralivilágbajnok hazatért szülővárosába, Jyväskyläba, hogy megünnepelje a drift sportot és a finn autókultúrát.

Rovanperä visszatért gyökereihez a Dream Run című új videóprojekt kedvéért, amelyet Jyväskyläban és környékén forgattak. A 25 éves finn ebben a városban és környékén csiszolta tökéletesre kivételes vezetési tudását, mielőtt a rali-világbajnokság legsikeresebb fiatal pilótájává vált volna. „Már régóta szerettem volna egy olyan projektet megvalósítani, amelyet a sajátomnak érezhetek. Fiatal koromban rengeteg videót néztem olyanoktól, mint például Ken Block vagy Mad Mike; ezek az élmények mindenképpen hozzájárultak ahhoz, hogy megszülethessen ez az ötlet” – mondta Rovanperä. „Jyväskylä rengeteg nagyszerű helyszínnel büszkélkedhet, mi pedig szerettük volna megtalálni a régió legszebb pontjait és tájait. Ez egy álom volt, hiszen normál körülmények között sosem adódna lehetőség arra, hogy ilyen módon vezessünk és drifteljünk ezeken a helyszíneken” – tette hozzá.
Rovanperä a kezdeti ötlettől egészen a végeredményig részt vett a Red Bull által támogatott projektben. A látványos helyszíneken forgatott hatperces rövidfilmben a finn autósport és szórakoztatóipar ismert arcai is megjelennek. Feltűnik Kacuta Takamoto WRC raliversenyző, a ralilegenda Juha Kankkunen és Harri Rovanperä (Kalle édesapja), a feltörekvő WRC2-es tehetség Roope Korhonen, a japán drifter, Minova Hiroja, valamint a finn előadóművész és autórajongó, Lauri Haav is.
Lehetőséget adott a forgatás Rovanperänak két régi álma megvalósítására: keresztbe autózni a Tourula-rámpán (közép-Finnország két főútvonalának, az E63-asnak és az E75-ösnek a kereszteződésében található ez a felhajtó, amely gyönyörű ívvel és dőléssel rendelkezik), valamint a Laukaa környéki kanyargós utakon. A filmben szereplő helyszínek közül az utóbbi különösen kedves a pilóta számára. „Ha ki kellene választanom egy kedvenc helyszínt a forgatásról, az mindenképpen a laukaai Järvilinnantie lenne. Fantasztikus élmény volt végigvinni a GR Suprát az itteni kanyargós úton, és maximálisan kihasználni a drámai szintkülönbségeket” – mondja.
VIDEO: https://youtu.be/RpvqFX1tdS0
Jyväskylät Finnország motorsport-fővárosaként tartják számon, nem véletlen, hogy a Toyota Gazoo Racing World Rally Team főhadiszállása is itt található. A város identitása szorosan összefonódik a Finn-rali – korábbi nevén az Ezer tó-rali – történetével, amelyet 1951 óta rendeznek meg a környéken tempós, sima felületű, ugratókkal tarkított murvás utakon. Jyväskyläban a négykerekűek többet jelentenek puszta közlekedési eszköznél: a régió kultúrájának és identitásának fontos részét képezik, kis túlzással itt még a nagymamák is driftelve mennek öreg Volvóikkal a közértbe.
Rovanperä számára a keresztben autózás nem csupán a versengésről szól. 2018-ban kezdett el a drifttel foglalkozni, azóta pedig számos európai és japán nemzetközi versenyen indult, rangos bemutatókon vett részt, és nemzetközi videós projektekben is szerepelt. Fontos sikerei közé tartozik a japán Formula Drift sorozatban aratott futamgyőzelem is. Az új videó egyik központi témája a rali és a driftelés közötti kapcsolat. Rovanperä inspirálta az egykori csapattársat és barátot, a Toyota jelenleg is aktív raliversenyzőjét, Kacuta Takamotót is a driftelés kipróbálására, a páros szabadidejében rendszeresen együtt gyakorol. Azonban az inspiráció az ellenkező irányba is hatott. Minova Hiroja hamarosan a driftelés világából a raliba nyergel át, és Jyväskyläba költözik. 
Rovanperä nyitottan áll a jövő évi versenyzés kérdéséhez, és tervei szerint egyeztetni fog a Toyotával a következő lépésekről. Szerencsére engedélyt kapott az orvosoktól versenyzés folytatásához, miután felépült abból az egészségügyi problémából, amely miatt tavaly le kellett mondania arról, hogy átnyergeljen a Forma–1 egyik előszobájának számító japán Super Formula versenysorozatba. Idén július végén ült újra volán mögé egy Toyota Corolla GT AE86 raliautóban, amikor bemutatót tartott a Finn-ralin. Ez volt az első ralis szereplése azóta, hogy a 2025-ös szezon végén visszavonult a világbajnokságtól.
„Egész évben nem igazán versenyeztem komolyabb szinten. Csak néhány szórakoztató eseményen vettem részt, és időt szántam magamra meg a hétköznapi dolgaimra. Már egy ideje jól érzem magam, és egészséges vagyok, ez a legfontosabb” – nyilatkozta nemrég az Autosportnak. Elismerte, hogy szándékosan távol tartotta magát az autósport világától, hogy a felépülésére koncentrálhasson, ugyanakkor tartotta a kapcsolatot Kacutával; tanácsokkal látta el a japánt, aki idén pályafutása eddigi legjobb WRC-szezonját futja, már két győzelmet is aratott.
Rovanperä most arra készül, hogy egyeztessen a Toyotával a következő lépéséről, hogy jövőre versenyképesen térhessen vissza. „Őszintén szólva, egyelőre nem sok mindent tudok mondani. Igyekeztem a lehető legtovább nem ezen járatni az agyamat. De most természetesen elkezdünk majd komolyabban beszélgetni a Toyotával, és áttekintjük mindkettőnk terveit. Nem hiszem, hogy lenne egyetlen, konkrét irány, amit mindenképpen követni akarunk. Nyitott vagyok a lehetőségekre; meglátjuk, mik az ő elképzeléseik és mik az enyémek, aztán kiderül, hogyan tovább. Nyilvánvaló, hogy nagyon élveztem a pályaversenyzést, így azt hiszem, ez továbbra is komolyan szerepel a terveimben, de hogy pontosan mi valósul majd meg, azt még nem tudom. Most, egy hosszú szünet után, természetesen a rali is egészen más érzés” – tette hozzá.

